Kommissionens forordning (EF) nr. 1498/2003

af 26. august 2003

om åbning af supplerende kontingenter for indførsel i EF i kontingentåret 2004 af visse tekstilvarer med oprindelse i en række tredjelande, der deltager i handelsmesser i EF i november 2003

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande(1), senest ændret ved Kommissionens forordning (EF) nr. 138/2003(2), særlig artikel 8, og

ud fra følgende betragtninger:

(1) Der kan åbnes supplerende kontingenter ud over dem, der er angivet i bilag V til forordning (EØF) nr. 3030/93, når der under særlige omstændigheder opstår behov derfor. Kommissionen har modtaget en anmodning om at åbne supplerende kontingenter med henblik på handelsmesser i 2003.

(2) Der er allerede åbnet supplerende kontingenter for handelsmesser i tidligere år for visse tredjelande.

(3) Adgangen til de supplerende kontingenter bør kun gælde varer, som har været udstillet af eksportlandene ved den pågældende messe, og kun anvendes for de mængder, der er indgået salgskontrakter om, som attesteret af de kompetente myndigheder i den medlemsstat, hvor messen finder sted.

(4) For at undgå, at disse supplerende kontingenter udnyttes ud over de fastsatte mængder, er det hensigtsmæssigt at kræve, at den medlemsstat, på hvis område messen finder sted, dels sikrer, at de samlede mængder, der er omfattet af attesterede kontrakter, ikke overskrider de mængder, der er fastsat i disse supplerende kontingenter, dels at den efter messens afslutning meddeler Kommissionen, for hvilke samlede mængder der er indgået attesterede kontrakter.

(5) Bestemmelserne i forordning (EØF) nr. 3030/93, som finder anvendelse på indførsel af varer, der er omfattet af de i bilag V til nævnte forordning omhandlede kvantitative lofter, bør anvendes på varer, for hvilke der åbnes supplerende kontingenter, dog ikke fleksibilitetsbestemmelserne.

(6) Ansøgninger om importbevillinger bør desuden være ledsaget af en kontrakt underskrevet på den pågældende messe og attesteret af de kompetente myndigheder i den medlemsstat, hvor messen er blevet afholdt.

(7) For at undgå omgåelse bør der kun udstedes importbevillinger for varer, der er afsendt fra det leverandørland, hvori de har oprindelse, tidligst den 1. januar 2004.

(8) Det er ønskeligt, at denne forordning træder i kraft dagen efter offentliggørelsen, så erhvervsdrivende kan benytte den så hurtigt som muligt.

(9) De i denne forordning fastsatte foranstaltninger er i overensstemmelse med udtalelse fra Tekstiludvalget -

UDSTEDT FØLGENDE FORORDNING:

Artikel 1

Ud over de kvantitative lofter for indførsel, som er fastsat ved forordning (EØF) nr. 3030/93, åbnes der som anført i bilaget supplerende kontingenter for kontingentåret 2004 til brug for de handelsmesser, der vil blive afholdt i Det Europæiske Fællesskab i november 2003.

Artikel 2

1. Adgangen til de supplerende kontingenter, der er nævnt i artikel 1, gælder kun varer, som er blevet udstillet af eksportlandene på messen, og for de mængder, om hvilke der er indgået salgskontrakter på den pågældende messe som attesteret af de kompetente myndigheder i de medlemsstater, hvor messen finder sted.

2. De kompetente myndigheder i den medlemsstat, på hvis område messen finder sted, skal sikre, at de samlede mængder, der er omfattet af attesterede kontrakter, ikke overstiger de lofter, der er fastsat i bilaget.

3. Kommissionen underrettes senest den 1. januar 2004 af den pågældende medlemsstat om, hvilke samlede mængder der er omfattet af attesterede kontrakter, som er indgået under messen.

Oplysningerne opdeles efter leverandørland og kategori.

Artikel 3

1. Uanset bestemmelserne i denne artikels stk. 2 og 3, undergives indførsel i Fællesskabet af varer, for hvilke der er åbnet supplerende kontingenter, bestemmelserne i forordning (EØF) nr. 3030/93, som finder anvendelse på indførsel af varer, der er omfattet af de kvantitative lofter, der er anført i bilag V til nævnte forordning, dog ikke artikel 7.

2. Importbevillinger udstedes kun, såfremt der forelægges en eksportlicens, der i rubrik 9 indeholder angivelse af den messe og det år, de vedrører, og som er ledsaget af originalen af den i artikel 2 omhandlede attesterede kontrakt.

3. Importbevillinger dækker kun varer, der sendes til Fællesskabet fra det tredjeland, hvor de har deres oprindelse, den 1. januar 2004 eller senere.

Artikel 4

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. august 2003.

På Kommissionens vegne

Pascal Lamy

Medlem af Kommissionen

(1) EFT L 275 af 8.11.1993, s. 1.

(2) EFT L 23 af 28.1.2003, s. 1.

BILAG

Supplerende kontingenter til Berliner-handelsmessen den 13. og 14. november 2003

(En fuldstændig varebeskrivelse findes i bilag I til forordning (EØF) nr. 3030/93)

>TABELPOSITION>